Minister vermy vraag oor duur vlugNosiviwe Mapisa-Nqakula. Foto: polity.org.za Nosiviwe Mapisa-Nqakula, die minister van verdediging, het Woensdag in die parlement geweier om ŉ vraag te beantwoord oor ŉ eersteklas-vliegtuigkaartjie vir die weermaghoof wat glo sowat R100 000 gekos het, het Beeld Donderdag berig. Mapisa-Nqakula het Woensdag vrae tydens die Nasionale Vergadering beantwoord, toe dié kwessie opgeduik het. David Maynier, ŉ DA-LP, het die minister uitgevra oor genl. Solomon Shoke se eersteklasvlug van die Emirates-lugdiens na Maleisië. Maynier wou by die minister hoor wat haar departement doen om kostes in die weermag te beperk en te hou by die tesourie se kostebesparingsmaatreëls wat eersteklasvlugte verbied Maynier het aangevoer dat Shoke se vlug wys dat die departement sy eie vyand is en miljoene rande bestee, selfs al is die weermag finansieel in die knyp. Mapisa-Nqakula het gesê dat sy nie Maynier se vraag gaan beantwoord nie, aangesien sy dit as ŉ opvolgvraag beskou. John Steenhuisen, die DA se hoofsweep, het kapsie gemaak en gesê dit is nie haar keuse om te besluit watter vrae sy wil beantwoord of nie. Sy het uiteindelik geantwoord: “Ja daar is kostebesparings in plek.” Die DA het Maandag gesê hy gaan die ouditeur-generaal versoek om Shoke se vlug te ondersoek.